Iridio

O iridio ye un elemento quimico de numero atomico 77 que se sitúa en o grupo 9 d'a tabla periodica d'os elementos. O suyo simbolo ye Ir. Se tracta d'un metal de transición, d'o grupo d'o platín, duro, fráchil, pesato, de color blanca archent. S'emplega en aliacions d'alta resistencia que pueden soportar altas temperaturas. Ye un elemento poco abundant y se troba en a naturaleza en aliacions con platín y osmio. Ye o elemento mas resistent a la corrosión. S'emplega en contactos electricos, aparatos que treballan a altas temperaturas, y como achent endurecedor d'o platín.

 Caracteristicas prencipals 
Ye de color blanca, parellán a o platín, pero presenta una lichera coloración roya. Ye dificil treballar iste metal, porque ye muit duro y crebadizo. Ye o metal mas resistent a la corrosión. No ye atacato por os acidos, ni sisquiera por l'augua rechia. Ta disolver-lo s'emplega acido clorhidrico, HCl, concentrato con clorato de sodio, NaClO3 a temperaturas altas. Tien una densidat muit alta, parellana a la de l'osmio.

Os suyos estaus d'oxidación mas comuns son +1, +3 y +4.

 Referencias 

Categoría:Elementos quimicos
Categoría:Metals de transición
Categoría:Metals preciosos